b'\n_START_ARTICLE_\nMansur (\xc5\xa1eikki)\n_START_PARAGRAPH_\n\xc5\xa0eikki Mansur, alkuper\xc3\xa4iselt\xc3\xa4 nimelt\xc3\xa4\xc3\xa4n U\xc5\xa1urma, oli t\xc5\xa1et\xc5\xa1eenip\xc3\xa4\xc3\xa4llikk\xc3\xb6 ja islamisti, joka johti sotaa Ven\xc3\xa4j\xc3\xa4n keisarikuntaa vastaan 1700-luvun loppupuoliskolla.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nU\xc5\xa1urma syntyi pieness\xc3\xa4 Aldy-aul-nimisess\xc3\xa4 kyl\xc3\xa4ss\xc3\xa4 Sun\xc5\xbeajoen varrella l\xc3\xa4hell\xc3\xa4 nykyist\xc3\xa4 Groznyit\xc3\xa4. H\xc3\xa4n sai naqshbandi-suufilaisen koulutuksen Dagestanissa, joka oli tuolloin t\xc3\xa4rke\xc3\xa4 paikallinen islamilaisen koulutuksen keskus. Palattuaan kotiseuduilleen h\xc3\xa4n alkoi k\xc3\xa4ytt\xc3\xa4\xc3\xa4 nime\xc3\xa4 Al-Imam al-Mansur al-Mutawakil \xe2\x80\x98ala, ja h\xc3\xa4nt\xc3\xa4 kutsuttiin \xc5\xa1eikki- tai imaami Mansuriksi. Naqshbandi-suufilaisuus painottaa niin sanottua puhdasoppista islamia, ja siihen kuuluu usko, ett\xc3\xa4 muslimien ep\xc3\xa4onni johtuu siit\xc3\xa4, ettei islamilaista lakia noudateta tarpeeksi tarkasti. Paluu oikeaoppisuuteen ja jihad v\xc3\xa4\xc3\xa4r\xc3\xa4uskoisia sortajia vastaan palauttaisi puolestaan muslimien hallitsemat alueet entiseen loistoonsa. Mansur kielsikin monia t\xc5\xa1et\xc5\xa1eenien harjoittamia ep\xc3\xa4islamilaisina pidettyj\xc3\xa4 tapoja, ja vaikka n\xc3\xa4ist\xc3\xa4 ei luovuttukaan helposti, Mansur sai kannattajia Ven\xc3\xa4j\xc3\xa4n muodostaman alati suurenevan uhan takia._NEWLINE_Mansurin kannatuksen levitess\xc3\xa4 ven\xc3\xa4l\xc3\xa4iset alkoivat huolestua h\xc3\xa4nen suosiostaan. Vuonna 1795 ven\xc3\xa4l\xc3\xa4iset l\xc3\xa4hettiv\xc3\xa4t eversti Pierin johtaman sotajoukon Mansurin kotikyl\xc3\xa4\xc3\xa4n Aldy-auliin. Joidenkin l\xc3\xa4hteiden mukaan heit\xc3\xa4 olisi ollut retkell\xc3\xa4 5\xc2\xa0000. T\xc5\xa1et\xc5\xa1eenit hylk\xc3\xa4siv\xc3\xa4t kyl\xc3\xa4n ennen ven\xc3\xa4l\xc3\xa4isten tuloa. Saavuttuaan autioon kyl\xc3\xa4\xc3\xa4n ven\xc3\xa4l\xc3\xa4iset ry\xc3\xb6stiv\xc3\xa4t ja polttivat sen. Paluumatkalla ven\xc3\xa4l\xc3\xa4iset poikkesivat mets\xc3\xa4n kautta, jossa t\xc5\xa1et\xc5\xa1eenit v\xc3\xa4ijyttiv\xc3\xa4t heid\xc3\xa4t. Pieri, lukuisat t\xc3\xa4m\xc3\xa4n upseerit ja 300-600 ven\xc3\xa4l\xc3\xa4ist\xc3\xa4 sotilasta saivat surmansa, ja lis\xc3\xa4ksi t\xc5\xa1et\xc5\xa1eenit ottivat useita satoja sotavankeja. T\xc3\xa4m\xc3\xa4n yhteenoton j\xc3\xa4lkeen Mansur johti t\xc5\xa1et\xc5\xa1eenijoukkojaan sissisodassa ven\xc3\xa4l\xc3\xa4isten linnoituksia vastaan v\xc3\xa4ltellen kuitenkin suurempia avoimia yhteenottoja ven\xc3\xa4l\xc3\xa4isten kanssa. Mansur kuoli vuonna 1794 saavuttamatta lopullista voittoa ven\xc3\xa4l\xc3\xa4isist\xc3\xa4, mutta t\xc5\xa1et\xc5\xa1eenien vastarinta jatkui h\xc3\xa4nen kuolemansa j\xc3\xa4lkeenkin.'